Članki so navadno krajša besedila, ki jih zasledimo predvsem v časopisih, revijah, ipd. Kot pri vseh besedilnih vrstah, tudi članek delimo na podkategorije glede na njegov namen oz. ciljne bralce.
Znanstveni članek je vrsta članka, ki poda informacije na podlagi znanstvene raziskave in izhaja iz znanstvene teorije ali problema. Pred objavo so takšni članki recenzirani, saj drugače niso veljavni. Recenzent je nekdo, ki je priznan vodilni strokovnjak s področja, ki ga članek naslavlja.
Strokovni članek je vrsta članka, ki splošno obravnava določeno temo ali problem iz stroke oz. prakse. Predstavi nam že znano problematiko in poudarja širjenje znanja in dosedanje rezultate. Gre za strokovno, vendar ne znanstveno stališče avtorja. Ti članki niso recenzirani, so pa ključnega pomena v vsaki stroki.
Akademski članek je vrsta članka, ki se pojavlja v akademskih krogih – torej predvsem na univerzah. Avtorji in uredniki so strokovnjaki na področju o katerem pišejo, jezik članka pa je striktno formalen in pogosto vsebuje žargon. Običajno so objavljeni v priznanih znanstvenih, akademskih, ali tehnoloških revijah.
Akademski članek je običajno tudi strokovni ali znanstveni članek, medtem ko ne moremo za vsak znanstveni ali strokovni članek reči, da je tudi akademski.